**Clipa din trecut**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Amăgitoarea clipă, îmi vine din trecut,

Plutindu-și strălucirea pe aripi de păcat

Întinse peste-o noapte și-un suflet de-mprumut,

Purtat de-un trup ce-l știe, din lanțuri, dezlegat.

Ea-i vinovată, clipa, de-alegeri ce-a făcut

În trecerea-i grăbită și parcă pe ascuns,

Prin corpul cu un suflet ce nu s-a priceput,

Cumva, s-o izgonească, să nu îl fi pătruns.

El, un străin de corpul ce-n taină-l găzduia,

Serba o fericire cum n-a avut demult

În lumea cu zăbrele, aceea ce-o ura

Și-n care-a stat o vreme închis. O, da, prea mult!

A fost o altă clipă când, de la amanet,

Adevăratul suflet, uitat și scump plătit,

S-a reîntors la mine, pe-o sumă de regret

Și a rămas în locu-i, de-o viață, cuvenit.

E mult de-atunci, iar timpul, nisip de amintiri,

A și uitat de trupul c-un suflet de-mprumut

Mai fericit, mai liber și gata de iubiri

Amăgitoare toate, ca-n clipa din trecut.